Amerika zabrinuta zbog terora - 2004-04-23
Bijela Kuća je zabrinuta da bi teroristi mogli pokušati da izvedu neki novi teroristički napad - koji bi se poklopio sa sezonom predsje
Vlada Sjedinjenih Država priprema plan za pojačavanje sigurnosti širom zemlje, brinući zbog činjenice da bi američki narod mogao biti izložen terorističkom napadu tokom ovogodišnjih predsjedničkih izbora, tokom stranačkih konvencija i u vrijeme državnih praznika. Savjetnica za nacionalnu sigurnost Condoleeza Rice kaže da brine zbog takvog mogućeg napada tokom sezone izbora: Na odredjeni način, s njihovog stanovišta, to bi bi bila prilika koja se ne propušta. Zbog toga mi veoma obraćamo pažnju na takvu mogućnost, kako bismo osigurali da na nju reagiramo na zaista odgovarajući način. Gospodja Rice dodaje da se boji da su teroristi, kako ona kaže ”naučili pogrešnu lekciju“ u odnosu na ono šta se dešavalo u Španiji nakon napada u Madridu. Poginula je 191 osoba. Samo nekoliko dana kasnije na izborima je zbačena Narodna Stranka španskog premijera Jose Maria Aznara, u korist rivala koji sad iz Iraka povlači hiljadu i 300 španskih vojnika. Michael O Hanlon je ekspert za medjunarodnu politiku u institutu Brookings, ovdje u Washingtonu. On kaže da teroristi Madrid vide kao svoj uspjeh i mogli bi pokušati da to ponove: Teroristi su skloni tome da uče iz taktike koja je efikasna i oni gledaju jedni druge šta rade, prate šta se dešava u drugim dijelovima svijeta - pa ima smisla zaključiti da svaka, i bilo koja, demokratska zemlja koja je istaknuta u iračkoj misiji i koja uskoro održava izbore treba da bude na oprezu. Predsjedniku Bushu je nedavno postavljeno pitanje u vezi sa jednom anketom Associated Pressa koja pokazuje da dvije trećine Amerikanaca vjeruje da je još jedan napad unutar Amerike - sasvim moguć: Znate, mogu razumjeti zašto ljudi misle da ćemo mi ponovo biti napadnuti. Vidjeli su ono šta se desilo u Madridu.. Ova je zemlja takva da ju je teško braniti.. Teško je zaustaviti ljude koji u Ameriku prelaze širinom Rio Grande-a. I pitanje je da li oni traže posao ili su to ljudi koji žele da nam nanesu zlo.., kaže predsjednik. Ministar za unutrašnju sigurnost Tom Ridge objavio je da će njegovo ministarstvo, u saradnji sa još sedam vladinih službi uspostaviti jedan zajednički, interresorni plan kako bi se pojačala sigurnost potencijalnih ciljeva napada.On kaže da će posebna pažnja biti usmjerena na željeznički sistem, hemijska postrojenja i električnu mrežu, kao i na prevoz otrovnih i zapaljivih materijala. Michael OHanlon kaže da mjere predostrožnosti moraju obuhvatiti i ono što on naziva taktičkom budnošću. I administracija naglasak stavlja na preventivne mjere. Predsjednik Bush je u nekoliko nedavnih istupa tražio da ponovo bude usvojen Patriotski Zakon, mjera kojom su organima vlasti nakon 11. septembra privremeno bile date šire ovlasti. Osim toga, Bijela Kuća promovira i najsavremeniji metod kontrole posjetilaca koji ulaze u Ameriku - takozvane biometrijske pasoše. Ta lična isprava sadrži biometrijski chip koji nosi podatke poput digitalnog portreta osobe i njene otiske prstiju. Tu, medjutim, još postoje neke tehničke prepreke. Državni sekretar Colin Powell i ministar za unutrašnju sigurnost Tom Ridge zatražili su od Kongresa da produži rok do kojeg takvi pasoši moraju biti izdati za posjetioce iz 27 zemalja, najbližih saveznika Amerike. Ukoliko taj rok ne bude produžen, ti posjetioci će za ulazak u Sjedinjene Države morati osigurati vize. Sve u svemu, držanje terorista podalje od ove zemlje jeste težak zadatak, ali je to i dalje prioritet u borbi protiv terorizma.